## La Unitat de Coloproctologia de La Fe es reacredita com a Unitat Avançada per l'Associació Espanyola de Coloproctologia

*** Només altres quatre hospitals d'Espanya han obtingut aquest segell d'excel·lència
* Els i les pacients valencians es beneficien de l'abordatge multidisciplinari i individualitzat i dels últims avanços terapèutics**

La Unitat de Coloproctologia del Servei de Cirurgia de l'Aparell Digestiu de l'Hospital Universitari i Politècnic La Fe de València, dirigida pel doctor Blas Flor Lorente, ha sigut reacreditada per l'Associació Espanyola de Coloproctologia (AECP) per complir els màxims indicadors de qualitat exigits.

Aquest certificat es concedeix per als pròxims 10 anys i puja la Unitat de Coloproctologia de La Fe al selecte grup de les unitats avançades reacreditades en patologia coloproctològica, integrat per altres quatre centres, amb els quals comparteix el segell d'excel·lència: Hospital Clínic Universitari de València, Hospital General Universitari Reina Sofia, Hospital General Universitari Gregorio Marañón i Clínica Universitària de Navarra.

Amb aquesta certificació (ja aconseguida fa 5 anys amb el doctor García-Granero), l'Associació Espanyola de Coloproctologia valora el treball dels equips professionals de La Fe, que exerceixen una labor fonamental en la coordinació, desenvolupament i seguiment dels processos assistencials, a més de desenvolupar activitats formatives i impartir docència.

Es tracta, doncs, d'un segell d'excel·lència que situa la Unitat de Coloproctologia de La Fe com a “referent nacional per al tractament d'aquestes patologies i per a la formació, al màxim nivell, en coloproctologia de qualsevol cirurgià” en paraules de Flor Lorente. Aquesta acreditació del més alt nivell és el resultat del treball de múltiples professionals sanitaris valencians (personal mèdic, infermeria, estomaterapeutes, auxiliars, etc.).

Aquesta qualitat assistencial repercuteix directament en les persones de la Comunitat Valenciana amb patologia colorectal, els qui reben una atenció multidisciplinària, integral i especialitzada. En concret, cada cas s'estudia de manera individualitzada, i se li dona l'enfocament i la solució més adequada dins d'un equip amb alta qualificació professional i amb la participació, si escau, d'altres especialistes.

**Un miler de tractaments quirúrgics a l'any**

La unitat escomet entorn de 800-1.000 tractaments quirúrgics de diversa índole en l'àmbit de la coloproctologia cada any; i atén unes 10.000 consultes a l'any. La patologia més sovint abordada en consulta és la proctologia (hemorroides, fissures i fístules), així com el càncer colorectal.

La Unitat de Coloproctologia Avançada de La Fe està integrada per 8 cirurgians generals, un becari (*fellow* internacional), 3 residents de cirurgia general, d'1 a 3 residents rotants (d'altres centres nacionals i internacionals), entre 10 i 20 professionals d'Infermeria entre sala i consultes, 2 estomaterapeutes, així com 1 infermera amb dedicació exclusiva al maneig de la incontinència.

Fecha: 02/09/2023